ब्लॉग (, मूल शब्द weblog के छोट रूप) अइसन वेबसाइट होला जेह पर कौनों ब्यक्ति अपना इन्ट्रेस्ट के बिसय पर चर्चा-परिचर्चा चाहे जानकारी देवे वाली चीज समय-समय पर लिखे ला आ ई वेबसाइट सभ वल्ड वाइड वेब पर छपे लीं। समय-समय पर, डायरी में दर्ज करे वाला लिखाई नियर, ई लेख सभ के पोस्ट कहल जाला आ ई आमतौर प उल्टा क्रम में देखलाई पड़े लें; मने की नया पोस्ट ब्लॉग के पन्ना पर सभसे ऊपर लउके लें। एह पोस्ट सभ में खाली पाठ (टेक्स्ट) के रूप में लिखल सामग्री हो सके ला हालाँकि, अक्सरहा इनहना में फोटो, बीडियो आ दुसरे वेबसाइट के चाहे अपने ब्लॉग के दुसरे पोस्ट आ पन्ना सभ के लिंक शामिल कइल गइल होला। ब्लॉग लिखे का काम के चाहे एह क्रिया के ब्लॉगिंग कहल जाला। अइसन लिखाई करे वाला लोग के ब्लॉगर कहल जाला।